پی سی بی نے دورہ انگلینڈ کا اعلان کردیا
انگلینڈ کے خلاف کھیلے جانے والے تین ٹی ٹوئنٹی میچز پاکستان کے لیے اکتوبر 2020 میں آسڑیلیا میں ہونے والے ٹی ٹوئنٹی ورلڈکپ کے لیے تیاری کا سنہری موقع ہوگا۔ 
ویب ڈیسک — پانچ ہفتوں پر مشتمل دورے کا آغاز اگلے سال 30 جولائی سے شروع ہوگا اور دو ستمبر تک جاری رہے گا۔ اس دورے میں دونوں ٹیموں کے درمیان تین ٹیسٹ اور تین ٹی 20 میچز کھیلے جائیں گے۔ پاکستان کی انگلینڈ کے خلاف ٹیسٹ سیریز ورلڈ ٹیسٹ چیمپئن شپ کی آخری سیریز ہوگی۔ اس کے بعد وہ اکتوبر سے جنوری کے درمیان سری لنکا اور بنگلہ دیش کی میزبانی کرے گا جبکہ اسی دوران اس کا مقابلہ آسٹریلیا سے ہوگا۔ انگلینڈ کے خلاف کھیلے جانے والے تین ٹی ٹوئنٹی میچز کی سیریز پاکستان ٹیم کے لیے اکتوبر 2020 میں آسڑیلیا میں ہونے والے ٹی ٹوئنٹی ورلڈ کپ کے لیے تیاری کا سنہری موقع ہوگا۔ پاکستان کے دورہ انگلینڈ کا آغاز لارڈز کے تاریخی گراؤنڈ سے ہوگا جہاں اس سے قبل وہ 2016 اور 2018 میں دو میچز کھیل چکا ہے۔ پاکستان نے پہلا میچ 75 رنز سے جبکہ دوسرا نو وکٹوں سے جیتا تھا۔ یاد رہے کہ پاکستان 2016 سے اب تک ہر سال انگلینڈ کا دورہ کرتا آیا ہے جبکہ اگلے سال ہونے والا رواں دہائی کا چوتھا دورہ ہوگا جس کا شیڈول درج ذیل ہے: پہلا ٹیسٹ 30 جولائی سے 3 اگست 2020 کے درمیان لارڈز میں کھیلا جائے گا جبکہ دوسرا ٹیسٹ 7 سے 11 اگست اولڈ ٹریفورڈ، تیسرا اور آخری ٹیسٹ 20 سے 24 اگست تک ٹرینٹ برج ناٹنگھم میں کھیلا جائے گا۔ پہلا ٹی ٹوئنٹی میچ 20 اگست کو لیڈز میں، دوسرا 31 اگست کو کارڈف اور سیریز کا آخری ٹی ٹوئنٹی میچ دو ستمبر کو ساؤتھمپٹن میں کھیلا جائے گا۔